b'\n_START_ARTICLE_\nS\xc3\xa4rkynyt korva\n_START_SECTION_\nJuoni\n_START_PARAGRAPH_\nTintti ryhtyy tutkimaan tapausta, jossa Brysselin etnologisesta museosta ry\xc3\xb6stettiin vanha arumbaja-intiaanien puinen fetissi ja tilalle asetettiin v\xc3\xa4\xc3\xa4renn\xc3\xb6s. H\xc3\xa4n huomaa pian, ett\xc3\xa4 oikean fetissin j\xc3\xa4ljill\xc3\xa4 on my\xc3\xb6s kaksi etel\xc3\xa4amerikkalaista rikollista, Alfonso Perez ja Ramon Bada. He saavat k\xc3\xa4siins\xc3\xa4 v\xc3\xa4\xc3\xa4renn\xc3\xb6ksen valmistaneelle, murhatuksi joutuneelle kuvanveist\xc3\xa4j\xc3\xa4 Baltazarille kuuluneen papukaijan, jonka \xc3\xa4\xc3\xa4neen toistamista sanoista he saavat tiet\xc3\xa4\xc3\xa4, ett\xc3\xa4 fetissin ry\xc3\xb6sti ja Baltazarin murhasi heid\xc3\xa4n vanha tuttunsa Rodrigo Tortilla. Alfonso ja Ramon seuraavat Tortillaa laivalla San Theodorosiin, Etel\xc3\xa4-Amerikkaan ja murhaavat h\xc3\xa4net. Tintti kuitenkin seuraa heit\xc3\xa4 ja pid\xc3\xa4tt\xc3\xa4\xc3\xa4 heid\xc3\xa4t. H\xc3\xa4n huomaa, ett\xc3\xa4 Tortillalla ollut fetissi on sekin v\xc3\xa4\xc3\xa4renn\xc3\xb6s._NEWLINE_Tintti kutsutaan maihin San Theodorosiin, jossa h\xc3\xa4net ensin pid\xc3\xa4tet\xc3\xa4\xc3\xa4n ja melkein teloitetaan syytettyn\xc3\xa4 terrorismista, ja sitten, vallankumouksen tapahduttua, nimitet\xc3\xa4\xc3\xa4n maan uuden johtajan kenraali Alcazarin adjutantiksi. San Theodorosin armeijaan v\xc3\xa4rv\xc3\xa4tyt Alfonso ja Ramon kidnappaavat Tintin, mutta h\xc3\xa4n pakenee. Er\xc3\xa4s amerikkalainen \xc3\xb6ljy-yhti\xc3\xb6 yllytt\xc3\xa4\xc3\xa4 Alcazaria sotaan naapurimaata Nuevo Ricoa vastaan. Tintti vastustaa hanketta, ja siksi \xc3\xb6ljy-yhti\xc3\xb6 uskottelee Alcazarille h\xc3\xa4nen olevan vakooja. Tintti vangitaan, mutta h\xc3\xa4n pakenee Nuevo Ricoon ja l\xc3\xa4htee vierailulle alueella asuvien arumbaja-intiaanien luokse. _NEWLINE_H\xc3\xa4n tapaa englantilaisen tutkimusmatkailija Ridgewellin, joka kertoo fetissin olleen arumbajojen lahja tutkimusmatkailija Walkerille, joka aikoinaan vieraili heimon luona. Kun heimo huomasi er\xc3\xa4\xc3\xa4n Walkerin retkikuntaan kuuluneen miehen ry\xc3\xb6st\xc3\xa4neen heid\xc3\xa4n pyh\xc3\xa4t jalokivens\xc3\xa4, he raivostuivat ja murhasivat suurimman osan retkikunnan j\xc3\xa4senist\xc3\xa4. Walker pakeni mukanaan fetissi, jonka sis\xc3\xa4\xc3\xa4n varastetut jalokivet oltiin piilotettu h\xc3\xa4nen tiet\xc3\xa4m\xc3\xa4tt\xc3\xa4\xc3\xa4n._NEWLINE_Tintti palaa Belgiaan ja huomaa h\xc3\xa4mm\xc3\xa4styksekseen, ett\xc3\xa4 kaupoissa on fetissin kopioita. H\xc3\xa4n saa kuulla, ett\xc3\xa4 niit\xc3\xa4 valmistaa kuvanveist\xc3\xa4j\xc3\xa4 Baltazarin veli, joka l\xc3\xb6ysi fetissin veljens\xc3\xa4 j\xc3\xa4\xc3\xa4mist\xc3\xb6st\xc3\xa4. H\xc3\xa4n myi alkuper\xc3\xa4isen fetissin amerikkalaiselle Goldbarrille, jonka per\xc3\xa4\xc3\xa4n laivalle Tintti l\xc3\xa4htee. Goldbarria v\xc3\xa4ijyv\xc3\xa4t my\xc3\xb6s Alfonso ja Ramon, jotka Tintti pys\xc3\xa4ytt\xc3\xa4\xc3\xa4. Kamppailun lomassa fetissi hajoaa ja sek\xc3\xa4 jalokivet ett\xc3\xa4 Tintti, Alfonso ja Ramon putoavat mereen. Tintti nostetaan pelastusveneeseen, mutta jalokivet katoavat ja Alfonso ja Ramon hukkuvat. Fetissi korjataan ja asetetaan j\xc3\xa4lleen n\xc3\xa4ytille museoon.\n_START_SECTION_\nTausta\n_START_PARAGRAPH_\nMichael Farrin kirjan Tintti, tarinoiden todelliset taustat mukaan esikuvana San Theodorosin ja Nuevo Ricon k\xc3\xa4ym\xc3\xa4lle sodalle Gran Chapon alueen \xc3\xb6ljyvaroista oli Bolivian ja Paraguayn vuosina 1932-1935 k\xc3\xa4ym\xc3\xa4 Chacon sota, jossa ne kilpailivat Gran Chacon \xc3\xb6ljyalueen hallinnasta. Sodassa brittil\xc3\xa4iset suuryritykset ja pankit tukivat Paraguayta, amerikkalaiset puolestaan Boliviaa \xe2\x80\x93 samoin ne tarinassa tukevat Nuevo Ricoa ja San Theodorosia. Tarinassa n\xc3\xa4ht\xc3\xa4v\xc3\xa4n asekauppiaan, sir Basil Bazaroffin, esikuva oli sir Basil Zaharoff, joka rikastui asekaupalla ensimm\xc3\xa4isen maailmansodan aikana. Herg\xc3\xa9 kritisoi Zaharoffin h\xc3\xa4ik\xc3\xa4ilem\xc3\xa4t\xc3\xb6nt\xc3\xa4 ahneutta esitt\xc3\xa4m\xc3\xa4ll\xc3\xa4, kuinka Bazaroff myy aseita kummallekin kesken\xc3\xa4\xc3\xa4n sodassa olevalle valtiolle.'